Per aquest motiu, al llarg del temps el Parc ha anat desplegant una important xarxa de punts d'informació on el visitant es pot adreçar.
Alguns estan oberts tot l'any i Altres només són operatius durant les èpoques de major afluència de visitants.
Per altra banda a les diferents entrades del Parc es troben cartells informatius, amb informació sobre la normativa i els itineraris que es poden fer des d'allí.
Durant la temporada hivernal (entre novembre i maig), fins i tot l'accés a aquests aparcaments pot estar limitat per la presència de la neu.
També us convidem a visitar els miradors, indrets on el Parc ha instal·lat taules panoràmiques per a una millor identificació dels elements principals del paisatge.
A Boí i a Espot hi ha les dues entrades principals del Parc i és on trobem les dues infrastructures principals, necessàries pel bon funcionament d'aquest espai protegit.
En aquestes dos centres s'ofereix informació als visitants personalment, per telèfon o per correu durant tot l'any ( excepte els dies 1 i 6 de gener i 25 i 26 de desembre ) i es pot visitar una exposició permanent que explica alguns dels aspectes més importants del Parc.
També hi ha els serveis administratius i tècnics i a la casa del Parc de Boí està el centre de documentació, obert al públic, on es poden adreçar consultes o utilitzar la biblioteca del centre (Dins de l'apartat de coneixeu-nos d'aquest web podeu obtenir més informació sobre el centre de documentació).
Les Cases del Parc de Boí i Espot estan adaptades per a persones amb mobilitat reduïda: mostrador d'atenció al públic, accessibilitat a totes les plantes amb ascensor i lavabo adaptat.
Per a millorar la finalitat d'informacio, aquestes centres disposen de mapes del parc adaptats a persones amb discapacitat visual.
A Espot, a més, es compta amb una plaça reservada d'aparcament.
Els centres d'informació de Llessui i Senet, també estan oberts tot l'any.
A Llessui es pot visitar el museu dels pastors de la Vall d'Àssua i a Senet hi ha una exposició sobre l'evolució de la relació entre l'home i els animals.
Ambdós ofereixen el servei de visites guiades a les exposicions sota reserva prèvia.
El Centre d'informació de Senet està totalment adaptat a persones amb mobilitat reduïda (lavabos i ascensor), mentre que el Centre de Llessui només la primera planta està adaptada a excepció dels banys, que no ho estan.
En l'arxiu pdf adjunt podreu consultar els horaris i adreces d'aquests centres d'informació permanents on podeu adreçar-vos per obtenir resposta als vostres dubtes o demanar consells per a la vostra visita.
A banda d'aquests quatre centres permanents, en les èpoques de major afluència de visitants s'obren punts d'informació a les entrades principals del Parc per a informar als visitants "in situ".
L'accés motoritzat a aquests llocs durant l'hivern, és probable que estigui tancat a causa de la neu o el gel. i cal informar-se prèviament a les Cases del Parc.Tots aquests punts estan equipats amb cartells informatius que, sobretot en els períodes que no compten amb personal, ofereixen una mínima informació sobre els camins i la normativa de protecció:
Aigüestortes i Sant Maurici: En aquests dos indrets, els més coneguts i visitats del Parc, dues casetes ofereixen refugi als visitants en cas de mal temps.
La senyalització que contenen mostra informació per als senderistes i sobre la flora, la fauna i la geologia del Parc.
Per Setmana Santa i a l'estiu poden comptar amb personal del Parc que ofereix consells sobre els camins i rutes que es poden fer des d'allí.
A les casetes d'informació de les entrades del Parc (Prat de Pierró a Espot i la Palanca de la Molina i Cavallers, a Boí) es poden trobar lavabos adaptats per al públic.
Les casetes i aixoplucs d'Aigüestortes i de l'Estany de Sant Maurici també estan adaptades a aquests usuaris.
Estany Gento: Situat a l'edifici que es troba a l'estació superior del telefèric.
Està obert a l'estiu, mentre funciona el telefèric i es poden fer sortides guiades o visitar la petita exposició sobre la importància de l'aigua al Parc Nacional.
Controls d'entrada al Parc Nacional:
A les entrades principals del Parc a l'Alta Ribagorça i el Pallars Sobirà tres punts de control, oberts des de Setmana Santa fins a la tardor, comptabilitzen els visitants del Parc i els informen sobre la normativa de protecció.
A la Val d'Aran, durant l'estiu funcionen dos punts d'informació en els llocs on es tanca l'accés als vehicles particulars cap a l'interior de la zona perifèrica (a Valarties i als Banhs de Tredòs).
Aquests dos punts depenen del Conselh Generau d'Aran però ofereixen també fulletons d'informació del Parc.
A l'hivern (però també a finals de tardor i tota la primavera), l'accés a aquests punts pot ser molt complicat per culpa de la neu i el gel.
Aparcaments amb senyalització informativa:
En molts dels aparcaments situats a les entrades del Parc el visitant trobarà un plafó d'informació on, com a mínim, podrà consultar un mapa del Parc amb els possibles itineraris a fer i la normativa de protecció: Concretament, els aparcaments que tenen aquest tipus de senyalització estan situals als pobles i valls de: Son, Cabanes, Gerber, Saboredo, Banhs de Tredos, Valarties, Boca Sud del túnel de Vielha, Conangles Cavallers, Llubriqueto, La Farga, la Palanca de la Molina, la ribera de Sant Martí, l'embassament de Sallente, Capdella, pas de la Mainera, Llessui, vall de Peguera i Prat de Pierró.Cal tenir present que a l'hivern (però també a finals de tardor i tota la primavera), l'accés a aquests punts pot ser complicat per culpa de la neu i el gel.
Els aparcaments d'Aigüestortes, Sant Maurici i Prat de Pierró tenen places reservades per a persones amb mobilitat reduïda.
El campament de Toirigo és un equipament destinat a facilitar l'allotjament de grups i entitats preferentment juvenils que tinguin entre els seus objectius la realització d'activitats relacionades amb el Parc Nacional o d'estudi i interpretació de l'entorn natural.
Les instal•lacions, gestionades directament pel Parc, es troben situades a la capçalera de la vall de Boí, a 1 km del balneari de Caldes de Boí, en direcció a l'embassament de Cavallers.
S'hi accedeix per una pista forestal de curt recorregut (200 m) que surt del mateix pont de Toirigo, o a peu o en bicicleta des de l'aparcament de Caldes (L-500).
El campament, situat a 1.500 metres sobre el nivell del mar, té una capacitat màxima de 90 persones i consta de diferents pavellons prefabricats de fusta: cuina industrial, menjador i sala de treball, lavabos i dutxes, bugaderia, infermeria.
També té enllumenat, dipòsit d'aigua i sanejament (fosa sèptica).
Es disposa així mateix d'un terreny d'acampada amb tendes de campanya de 6 places.
Les activitats del campament es desenvolupen entre els mesos de juny i de setembre, època en que les condicions climatològiques són molt més favorables.
Des de 2015, l'empresa Implica gestiona en concessió el campament de Toirigo oferint activitats i serveis de dinamització del campament.
Per a més informació i contacte amb Implica:
Pàgina web: http://www.implica.org
El Parc ha arreglat i equipat alguns dels indrets amb millors vistes per facilitar-ne l'accés i protegir l'indret per evitar possibles caigudes.
Tots ells són fàcilment accessibles per a la majoria dels visitants i als que tenen millor panoràmiques s'hi ha instal·lat una taula que facilita una millor identificació dels elements principals del paisatge.
Senyalització del sender de "Camins vius":
En els pobles per on passa aquesta proposta d'itinerari, els senderistes trobaran cartells que els mostren les principals característiques de les etapes que surten d'aquests llocs.